Ramaphosa fokus op grond- en loonkwessiesPres. Ramaphosa spreek die skare toe. Foto: Elmond Jiyane/GCIS Pres. Cyril Ramaphosa het twee brandpunte, naamlik die nuwe voorgestelde minimumloon en grondonteiening sonder vergoeding, aangespreek in sy Vryheidsdag-toespraak. Ramaphosa het ’n skare toegespreek by die Dr. Petrus Rantlai Molemela-stadion in Bloemfontein in die Vrystaat. Volgens Ramaphosa moet die ekonomie groei en daar ordentlike werk geskep word. Hy het gesê die eienaarskap, beheer en bestuur van die ekonomie moet getransformeer word sodat swart Suid-Afrikaners en vroue ten volle verteenwoordig is en gelyk daarby baat. “In kort beteken dit ons moet radikale ekonomiese transformasie bespoedig.” Ramaphosa het ook die kwessie van die voorgestelde nuwe minimumloon aangespreek. “Sommige mense voer aan dat die nuwe minimumloon van R20 per uur nie ’n leefbare loon is nie. Hulle is korrek. Die nasionale minimumloon bied egter ’n stewige en onaantasbare grondslag, waaroor daar deur alle vennote ooreengekom word, waaruit die stryd om ’n leefbare loon voortgesit kan word.” Pres. Ramaphosa groet die skare. Foto: Elmond Jiyane/GCIS Volgens Ramaphosa sal die nuwe minimumloon tot gevolg hê dat die inkomste van meer as ses miljoen werkende Suid-Afrikaners verhoog sal word. Ramaphosa het ook na grondonteiening sonder vergoeding verwys. “Ekonomiese vryheid beteken dat die grond wat van swart Suid-Afrikaners af weggevat is teruggegee moet word. Ons is daartoe verbind om die herverdeling van grond in stede en landelike gebiede te bespoedig om te verseker dat arm Suid-Afrikaners hul eie grond kan besit en die middele het om dit te bewerk.” Ramaphosa het gesê een van die maniere om dit te doen is onteiening sonder vergoeding in gevalle waar dit nodig en geregverdig is. “Ons doen ’n beroep op alle Suid-Afrikaners om deel te wees van die breë proses van konsultasie oor hoe ons hierdie besluit moet implementeer op ’n manier wat herverdeling betekenisvol maak en wat bydra tot ’n sterker ekonomie, groter landbouproduksie en verbeterde voedselsekuriteit.” Pres. Ramaphosa, ministers en ander regeringsamptenare groet die skare. Foto: Elmond Jiyane/GCIS Ramaphosa het gesê danksy die land se demokratiese grondwet en progressiewe wette, en deur middel van ’n gesamentlike program van maatskaplike en ekonomiese regstelling is daar groot vordering gemaak met die transformasie van die land. Ramaphosa het egter gesê hoewel daar al baie gedoen is om die rasse- en geslagsverdraaiinge van die verlede aan te spreek is daar nog baie om te doen. Hy het gesê daar is steeds miljoene mense wat werkloos is asook groot gapings in rykdom en geleenthede tussen wit en swart en tussen mans en vroue. “Ons mense kan nie waarlik vry wees as hulle nie werk het nie, as hulle nie ’n opvoeding het nie en nie ’n lewensbestaan kan voer nie.” Ramaphosa het gesê daar kan nie ontken word dat daar enorme vordering gemaak is in die verbetering van ekonomiese deelname van swart en vroulike Suid-Afrikaners nie.